ระเบียบกรมสรรพสามิตว่าด้วยหลักเกณฑ์วิธีการ และเงื่อนไขในการเติมสาร Marker ในน้ำมันดีเซลพ.ศ. ๒๕๖๐[๑] โดยที่เป็นการสมควรกำหนดหลักเกณฑ์ วิธีการ และเงื่อนไขในการเติมสาร Marker ในน้ำมันดีเซลเพื่อให้สามารถตรวจสอบได้ว่าเป็นสินค้าน้ำมันดีเซลที่ได้รับการยกเว้นหรือคืนภาษีเพื่อส่งออกนอกราชอาณาจักรหรือนำเข้าไปในเขตปลอดอากรหรือใช้เติมในเรือที่มีขนาดเกินกว่าห้าร้อยตันกรอสส์ซึ่งพนักงานศุลกากรได้ปล่อยให้ไปต่างประเทศแล้วหรือเพื่อนำไปจำหน่ายในเขตต่อเนื่องของราชอาณาจักรอาศัยอำนาจตามข้อ ๒ และข้อ ๖ แห่งกฎกระทรวงการยกเว้นหรือคืนภาษีสำหรับสินค้าที่ส่งออกนอกราชอาณาจักรหรือนำเข้าไปในเขตปลอดอากรและสินค้าที่ผู้ประกอบอุตสาหกรรมหรือผู้นำ เข้ามีสิทธิได้รับคืนหรือยกเว้นภาษี พ.ศ.๒๕๖๐ ข้อ ๔ แห่งประกาศกรมสรรพสามิต เรื่อง หลักเกณฑ์ วิธีการและเงื่อนไขการยกเว้นหรือคืนภาษีสำหรับสินค้าที่ส่งออกนอกราชอาณาจักรหรือนำเข้าไปในเขตปลอดอากรและสินค้าที่ผู้ประกอบอุตสาหกรรมหรือผู้นำเข้ามีสิทธิได้รับคืนหรือยกเว้นภาษีลงวันที่ ๑๖ กันยายน พ.ศ. ๒๕๖๐ และข้อ ๑๐ แห่งประกาศกรมสรรพสามิต เรื่อง หลักเกณฑ์และเงื่อนไขการเสียภาษีในอัตราศูนย์สำหรับน้ำมันดีเซลที่นำไปจำหน่ายในเขตต่อเนื่องของราชอาณาจักรลงวันที่ ๑๖ กันยายน พ.ศ. ๒๕๖๐ อธิบดีกรมสรรพสามิต จึงวางระเบียบไว้ ดังต่อไปนี้ข้อ ๑ ระเบียบนี้เรียกว่า ระเบียบกรมสรรพสามิต ว่าด้วยหลักเกณฑ์ วิธีการ และเงื่อนไขในการเติมสาร Marker ในน้ำมันดีเซล พ.ศ. ๒๕๖๐ข้อ ๒ ระเบียบนี้ให้ใช้บังคับตั้งแต่วันออกประกาศเป็นต้นไปข้อ ๓ ในระเบียบนี้สาร Marker หมายถึง สาร Marker ซึ่งกรมสรรพสามิตจัดซื้อหรือจัดหาเพื่อใช้เติมในน้ำมันดีเซลน้ำมันดีเซล หมายถึงน้ำมันดีเซลที่ขอยกเว้นหรือคืนภาษีในกรณีที่ส่งออกนอกราชอาณาจักรหรือนำเข้าไปในเขตปลอดอากรตามมาตรา๑๐๓ หรือกรณีที่เติมในเรือที่มีขนาดเกินกว่าห้าร้อยตันกรอสส์ซึ่งพนักงานศุลกากรได้ปล่อยให้ไปต่างประเทศแล้ว ตามมาตรา ๑๐๗ (๔) แห่งพระราชบัญญัติภาษีสรรพสามิตพ.ศ. ๒๕๖๐ หรือกรณีน้ำมันดีเซลที่เสียภาษีในอัตราศูนย์เพื่อนำไปจำหน่ายในเขตต่อเนื่องของราชอาณาจักรสถานที่เก็บสินค้า หมายถึงสถานที่เก็บน้ำมันดีเซลเพื่อรอการส่งออกนอกราชอาณาจักรหรือนำเข้าไปในเขตปลอดอากรหรือสถานที่เก็บน้ำมันดีเซลเพื่อนำไปใช้เติมเรือไปต่างประเทศหรือสถานที่เก็บน้ำมันดีเซลเพื่อรอการนำไปจำหน่ายในเขตต่อเนื่องของราชอาณาจักรข้อ ๔ ให้ผู้ส่งสินค้าออกนอกราชอาณาจักรหรือนำเข้าไปในเขตปลอดอากรหรือผู้ประกอบอุตสาหกรรมขอเบิกสาร Marker จากกรมสรรพสามิตโดยยื่นคำขอเบิกสาร Marker ตามแบบ Marker ๐๑ ท้ายระเบียบนี้ และทำข้อตกลงการเบิกสาร Markerข้อ ๕ ให้ผู้ส่งสินค้าออกนอกราชอาณาจักรหรือนำเข้าไปในเขตปลอดอากรหรือผู้ประกอบอุตสาหกรรมนำสาร Markerที่ได้รับไปเก็บไว้ภายในโรงอุตสาหกรรมหรือคลังสินค้าทัณฑ์บนหรือสถานที่เก็บสินค้าตามที่กำหนดไว้ในคำขอเบิกสาร Marker ในข้อ ๔ อย่างเคร่งครัดข้อ ๖ ให้ผู้ส่งสินค้าออกนอกราชอาณาจักรหรือนำเข้าไปในเขตปลอดอากรหรือผู้ประกอบอุตสาหกรรมมีหน้าที่เติมสาร Markerเฉพาะที่เบิกจากกรมสรรพสามิตในน้ำมันดีเซลก่อนนำน้ำมันดีเซลดังกล่าวออกจากโรงอุตสาหกรรมหรือคลังสินค้าทัณฑ์บนหรือสถานที่เก็บสินค้าตามที่กำหนดในข้อ ๕ข้อ ๗ การเติมสาร Marker ให้ปฏิบัติดังนี้๗.๑ ให้เติมสาร Marker ในอัตราส่วนหนึ่งกิโลกรัมต่อน้ำมันดีเซลสองหมื่นห้าพันลิตร ทั้งนี้กรมสรรพสามิตจะกำหนดอัตราส่วนการเติมสาร Marker เป็นอย่างอื่นก็ได้๗.๒ เติมโดยวิธีการตักตวงด้วยมือ (Manual) หรือใช้เครื่องฉีด (Injector) หรือใช้วิธีอื่นใดตามที่กรมสรรพสามิตจะกำหนดก็ได้ข้อ ๘ ให้ผู้ส่งสินค้าออกนอกราชอาณาจักรหรือนำเข้าไปในเขตปลอดอากรหรือผู้ประกอบอุตสาหกรรมที่มีหน้าที่เติมสาร Markerในน้ำมันดีเซลปฏิบัติดังนี้๘.๑ ยินยอมให้เจ้าพนักงานสรรพสามิตเข้าทำการตรวจสอบการเก็บสาร Marker ได้ตลอดเวลา ณ สถานที่เก็บสาร Marker นั้น๘.๒แจ้งเป็นหนังสือให้เจ้าพนักงานสรรพสามิตผู้ควบคุมโรงอุตสาหกรรมน้ำมันและผลิตภัณฑ์น้ำมันหรือเจ้าพนักงานสรรพสามิตพื้นที่ณโรงอุตสาหกรรมหรือคลังสินค้าทัณฑ์บนหรือสถานที่เก็บสินค้าตั้งอยู่ทราบทุกครั้งก่อนการเติมสารMarker พร้อมทั้งยินยอมให้เจ้าพนักงานสรรพสามิตเข้าไปควบคุมและตรวจสอบการเติมสาร Marker นั้น๘.๓ จัดทำบัญชีประจำวันแสดงปริมาณรับ - จ่าย คงเหลือและปริมาณการใช้สารMarker ตามแบบ Marker ๐๒ ท้ายระเบียบนี้ให้แล้วเสร็จภายในสามวันนับแต่วันที่มีเหตุที่ต้องลงรายการเกิดขึ้นและให้เก็บรักษาไว้ประจำ ณ สถานที่ที่ทำการเติมสาร Marker นั้น๘.๔ จัดทำรายงานแสดงปริมาณรับ - จ่าย คงเหลือและการใช้สาร Markerประจำเดือนตามแบบ Marker ๐๓ ท้ายระเบียบนี้ส่งให้กรมสรรพสามิตและสำเนาให้สำนักงานสรรพสามิตพื้นที่ทราบภายในวันที่ ๑๐ ของเดือนถัดไปข้อ ๙ การตรวจสอบสาร Marker และค่าสาร Marker ที่วัดได้ให้เจ้าพนักงานสรรพสามิตถือปฏิบัติตามแนวปฏิบัติที่กรมสรรพสามิตกำหนดอย่างเคร่งครัดข้อ ๑๐ ให้เจ้าพนักงานสรรพสามิตพื้นที่ที่มีการเติมสารMarker ดำเนินการตรวจสอบบัญชีประจำวันแสดงปริมาณรับ -จ่าย คงเหลือ และปริมาณการใช้สาร Marker ตามแบบ Marker ๐๒ รายงานแสดงปริมาณรับ - จ่าย คงเหลือ และการใช้สาร Marker ประจำเดือนตามแบบ Marker ๐๓ และตรวจสอบปริมาณคงเหลือสารMarker จากปริมาณตรวจวัดจริง ณ สถานที่เก็บสาร Marker ดังกล่าวเทียบกับปริมาณทางบัญชีแล้วรายงานผลการตรวจสอบให้ผู้อำนวยการสำนักมาตรฐานและพัฒนาการจัดเก็บภาษี ๒ทราบภายในวันที่ ๑๐ ของเดือนถัดไปข้อ ๑๑ ในกรณีปริมาณสารMarker ที่เบิกจากกรมสรรพสามิตคงเหลือตรวจวัดจริงเทียบกับปริมาณคงเหลือทางบัญชีสูญหายหรือขาดจำนวนเกินกว่าร้อยละ๐.๕ให้ผู้ส่งสินค้าออกนอกราชอาณาจักรหรือนำเข้าไปในเขตปลอดอากร หรือผู้ประกอบอุตสาหกรรมชดใช้ค่าสารMarker ที่สูญหายหรือขาดจำนวนไปดังกล่าวเป็นจำนวนเงินเท่ากับสิบเท่าของราคาของสารMarker ที่กรมสรรพสามิตจัดซื้อหรือจัดหาในขณะนั้นเว้นแต่จะพิสูจน์ได้ว่าเกิดจากเหตุสุดวิสัยหรือมีเหตุผลอันสมควรกรณีที่ผู้ส่งสินค้าออกนอกราชอาณาจักรหรือนำสินค้าเข้าไปในเขตปลอดอากรหรือผู้ประกอบอุตสาหกรรมที่ขอใช้สิทธิยกเว้นภาษีซึ่งต่อมาได้กระทำผิดเงื่อนไข ไม่ได้รับสิทธิยกเว้นภาษี ให้ผู้ส่งสินค้าออกนอกราชอาณาจักรชดใช้ค่าสาร Markerเป็นจำนวนเงินเท่ากับสิบเท่าของราคาของสารMarker ที่กรมสรรพสามิตจัดซื้อหรือจัดหาในขณะนั้นข้อ ๑๒ บรรดาสาร Marker ที่ยังคงเหลือซึ่งเก็บอยู่ ณ กรมสรรพสามิต หรือ ณ สถานที่เก็บสาร Markerของผู้ส่งสินค้าออกนอกราชอาณาจักรหรือนำเข้าไปในเขตปลอดอากร หรือผู้ประกอบอุตสาหกรรมให้ใช้ต่อไปได้จนกว่าสาร Marker ดังกล่าวจะหมดสำหรับการดำเนินการเติมสาร Marker ต่อไปให้เป็นไปตามที่กำหนดในระเบียบนี้ข้อ ๑๓ ในกรณีที่ผู้ประกอบอุตสาหกรรมรายใดไม่มีการส่งน้ำมันดีเซลออกนอกราชอาณาจักรหรือนำเข้าไปในเขตปลอดอากรหรือใช้เติมในเรือที่มีขนาดเกินกว่าห้าร้อยตันกรอสส์ ซึ่งพนักงานศุลกากรได้ปล่อยให้ไปต่างประเทศแล้วหรือนำไปจำหน่ายในเขตต่อเนื่องของราชอาณาจักร ติดต่อกันเป็นเวลา ๙๐ วันและยังคงมีสาร Marker คงเหลืออยู่ ณ ขณะนั้นให้แจ้งเป็นหนังสือส่งคืนสาร Marker ต่อกรมสรรพสามิตโดยผู้ส่งสินค้าออกนอกราชอาณาจักรหรือนำเข้าไปในเขตปลอดอากรหรือผู้ประกอบอุตสาหกรรม จะต้องเป็นผู้รับผิดชอบค่าใช้จ่ายในการส่งคืนสาร Marker ดังกล่าวทั้งนี้ หากสาร Markerที่ยังมิได้ส่งคืนกรมสรรพสามิตหมดอายุหรือเสื่อมสภาพ ผู้ส่งสินค้าออกนอกราชอาณาจักรหรือนำสินค้าเข้าไปในเขตปลอดอากรหรือผู้ประกอบอุตสาหกรรม จะต้องชดใช้ค่าสาร Marker ตามที่กำหนดในข้อ๑๑ข้อ ๑๔ ให้ผู้อำนวยการสำนักมาตรฐานและพัฒนาการจัดเก็บภาษี๒ เป็นผู้รักษาการตามระเบียบนี้ข้อ ๑๕ การดำเนินการใด ๆเกี่ยวกับการเบิกจ่ายและการเติมสาร Marker ในน้ำมันดีเซลตามระเบียบกรมสรรพสามิตว่าด้วยหลักเกณฑ์ วิธีการ และเงื่อนไขในการเติมสาร Marker ในน้ำมันดีเซล พ.ศ. ๒๕๕๐ และที่แก้ไขเพิ่มเติมซึ่งได้ดำเนินการไว้ก่อนวันที่ระเบียบนี้ใช้บังคับ ให้เป็นอันใช้ได้ต่อไปจนกว่าจะสิ้นสุดไปโดยเงื่อนไขหรือเงื่อนเวลาที่กำหนดไว้ หรือจนกว่าจะมีคำสั่งยกเลิกหรือเปลี่ยนแปลงประกาศ ณ วันที่ ๑๖ กันยายน พ.ศ. ๒๕๖๐สมชาย พูลสวัสดิ์อธิบดีกรมสรรพสามิตเอกสารแนบท้าย๑. คำขอเบิกสาร Marker (แบบ Marker ๐๑)๒. บัญชีประจำวันแสดงปริมาณการรับ - จ่าย สาร Marker (แบบ Marker ๐๒)๓. รายงานแสดงปริมาณการรับ - จ่าย สาร Marker (แบบ Marker ๐๓)๔. ข้อตกลงการเบิกสาร Marker(ดูข้อมูลจากภาพกฎหมาย)พัชรภรณ์/จัดทำ๔กันยายน ๒๕๖๑[๑] ราชกิจจานุเบกษาเล่ม ๑๓๕/ตอนพิเศษ ๑๑๙ ง/หน้า ๔๕ (เล่มที่ ๑)/๒๔พฤษภาคม ๒๕๖๑